עין איה על שבת ט קכב
קכב. והיינו דאמר רב יוסי ברבי חנינא, חמשה שמות יש לו. הצדדים שבחיי הרוח בכללותם עולים לחמשה: הצד המוסרי, הצד החברותי, הצד האמוני, הצד ההכרתי והצד האלהי הכוללם ועל גביהם. וכל אלה הצדדים הטביעו את חותמם המלא והמיוחד בישראל, ע"י מעמד הר סיני וקרבת האורה האלהית אליהם, על ידי החזון והמעמד העליון היחיד במינו בכל העולם, מיום "ברא אלהים אדם על הארץ ולמקצה השמים עד קצה השמים".
שבת ט קכב